Πρόταση ΑΠΟΦΑΣΗΣ ΤΟΥ ΣΥΜΒΟΥΛΙΟΥ για την τροποποίηση των αποφάσεων 97/375/ΕΚ, 97/510/ΕΚ, 98/20/ΕΚ, 98/23/ΕΚ και 98/161/ΕΚ

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

1. Δυνάμει του άρθρου 27 της έκτης οδηγίας ΦΠΑ του Συμβουλίου, της 17ης Μαίου 1977, περί εναρμονίσεως των νομοθεσιών των κρατών μελών, των σχετικών με τους φόρους κύκλου εργασιών - Κοινό σύστημα φόρου προστιθεμένης αξίας: ομοιόμορφη φορολογική βάση [1], το Συμβούλιο δύναται προτάσει της Επιτροπής να επιτρέπει ομοφώνως σε κάθε κράτος μέλος τη λήψη ειδικών μέτρων, κατά παρέκκλιση από την εν λόγω οδηγία, με σκοπό την απλοποίηση της εισπράξεως του φόρου ή την αποτροπή ορισμένων περιπτώσεων φοροδιαφυγής ή φοροαποφυγής.

[1] ΕΕ L 145 της 13.06.1977, σ. 1. Οδηγία που τροποποιήθηκε τελευταία από την οδηγία 99/85/ΕΚ (ΕΕ L 277 της 28.10.1999, σ. 34)

2. Κατά κανόνα, αυτή η άδεια παρέχεται προσωρινά, και αυτό επιτρέπει να αξιολογηθεί η σκοπιμότητα και η αποτελεσματικότητα του ειδικού μέτρου μετά από ορισμένα έτη εφαρμογής του.

3. Στις 31 Δεκεμβρίου 1999, πρόκειται να λήξουν πέντε αποφάσεις του Συμβουλίου που ελήφθησαν δυνάμει του άρθρου 27 της έκτης οδηγίας. Συγκεκριμένα πρόκειται για:

- την απόφαση 97/375/ΕΚ [2] με την οποία επιτρέπεται στο Ηνωμένο Βασίλειο να παρατείνει την εφαρμογή ενός προαιρετικού καθεστώτος για τις επιχειρήσεις των οποίων ο κύκλος εργασιών δεν υπερβαίνει ένα καθορισμένο ανώτατο όριο, σύμφωνα με το οποίο ο φόρος εγγράφεται λογιστικά με βάση τις εκτελεσθείσες και ληφθείσες πληρωμές (cash accounting scheme). Αυτό το καθεστώς, στόχος του οποίου είναι να απλουστεύσει την είσπραξη του φόρου παρεκκλίνει από το άρθρο 17 της έκτης οδηγίας,

[2] ΕΕ L 158 της 17.6.1997, σ.43.

- την απόφαση 97/510/ΕΚ [3] με την οποία εξουσιοδοτείται η Ιρλανδία να εφαρμόσει μέτρο παρέκκλισης από το άρθρο 21 της έκτης οδηγίας, προκειμένου να καταπολεμήσει τη φοροαποφυγή και φοροδιαφυγή στον τομέα των ακινήτων,

[3] ΕΕ L 214 της 6.8.1997, σ.37.

- την απόφαση 98/20/ΕΚ [4] με την οποία επιτρέπεται στο Βασίλειο των Κάτω Χωρών να παρατείνει την εφαρμογή, στον τομέα των ενδυμάτων, ενός καθεστώτος παράτασης για την επιχείρηση κατασκευής ενδυμάτων (κύριος εργολήπτης) της υποχρέωσης του υπεργολάβου να εξοφλήσει τον ΦΠΑ στο δημόσιο ταμείο. Αυτό το καθεστώς, που θα συμβάλει στην αποτελεσματική καταπολέμηση της απάτης που έχει διαπιστωθεί σ´αυτόν τον τομέα, παρεκκλίνει από το άρθρο 21 της έκτης οδηγίας,

[4] ΕΕ L 8 της 14.1.1998, σ.16.

- την απόφαση 98/23/ΕΚ [5] που επιτρέπει στο Ηνωμένο Βασίλειο να παρατείνει την εφαρμογή ενός μέτρου που επιτρέπει στην αρμόδια διοίκηση να προβλέπει, υπό ορισμένες προϋποθέσεις, ότι, όταν υφίστανται οικογενειακοί, νομικοί ή οικονομικοί δεσμοί μεταξύ του προσώπου που αγοράζει τα αγαθά και τον προμηθευτή, ως φορολογική βάση των ενδοκοινοτικών αγορών αγαθών λαμβάνεται η κανονική αξία. Το ειδικό μέτρο αποσκοπεί στην καταπολέμηση της φοροαποφυγής και αποτελεί παρέκκλιση από το άρθρο 28ε, παράγραφος 1 της έκτης οδηγίας,

[5] ΕΕ L 8 της 14.1.1998, σ.24.

- την απόφαση 98/161/ΕΚ [6] με την οποία εξουσιοδοτείται το Βασίλειο των Κάτω Χωρών να εφαρμόσει ένα ειδικό καθεστώς φορολόγησης του τομέα των μεταχειρισμένων υλικών και απορριμμάτων. Αυτό το καθεστώς, που θα συμβάλει στην αποτελεσματική καταπολέμηση της απάτης που έχει διαπιστωθεί σ´αυτόν τον τομέα αποτελεί παρέκκλιση από τα άρθρα 2 και 28α παράγραφος 1 της έκτης οδηγίας.

[6] ΕΕ L 53 της 24.2.1998, σ.19.

4. Με συστημένες επιστολές της 11ης Νοεμβρίου 1999 προς τη Γενική Γραμματεία, η Ιρλανδία, το Βασίλειο των Κάτω Χωρών και το Ηνωμένο Βασίλειο ζήτησαν την άδεια να παρατείνουν την εφαρμογή των προαναφερθέντων ειδικών μέτρων για περίοδο τεσσάρων ετών.

5. Εξάλλου, το Ηνωμένο Βασίλειο ζήτησε, σχετικά με την απόφαση 97/375/ΕΚ που προβλέπει ένα μέτρο κατά παρέκκλιση του άρθρου 17 παράγραφος 1, να αυξηθεί το ποσό του ανώτατου ορίου των 400.000 λιρών στερλινών σε 600.000 λίρες στερλίνες. Η παρέκκλιση αυτή εντάσσεται πράγματι στο πλαίσιο ενός προαιρετικού συστήματος φορολόγησης που εφαρμόζεται στις επιχειρήσεις των οποίων ο ετήσιος κύκλος εργασιών δεν υπερβαίνει τις 400.000 λίρες στερλίνες. Η αύξηση του καθορισμένου ανώτατου ορίου για το απλουστευμένο καθεστώς και, κατά συνέπεια του μέτρου παρέκκλισης που αποτελεί αναπόσπαστο μέρος του, θα παράσχει σε περισσότερες επιχειρήσεις τη δυνατότητα να επιλέξουν αυτό το απλουστευμένο καθεστώς.

6. Σύμφωνα με το άρθρο 27 παράγραφος 3 της έκτης οδηγίας, η Επιτροπή ενημέρωσε τα λοιπά κράτη μέλη, με επιστολή της 16ης Δεκεμβρίου 1999, σχετικά με τις αιτήσεις που υπέβαλαν η Ιρλανδία, το Βασίλειο των Κάτω Χωρών και το Ηνωμένο Βασίλειο.

7. Η Επιτροπή θεωρεί ότι τα νομικά και πραγματικά στοιχεία που αιτιολόγησαν την εφαρμογή των εν λόγω ειδικών μέτρων δεν μεταβλήθηκαν και εξακολουθούν να υφίστανται.

8. Ως εκ τούτου, η Επιτροπή είναι της γνώμης ότι πρέπει να δοθεί ευνοϊκή συνέχεια στις αιτήσεις παράτασης που υπέβαλαν τα ενδιαφερόμενα κράτη μέλη και, συνεπώς, να τροποποιηθούν οι προαναφερθείσες αποφάσεις και να προβλεφθεί παράταση της διάρκειας ισχύος έως τις 31 Δεκεμβρίου 2003.

9. Η Επιτροπή είναι της γνώμης ότι μπορεί να δοθεί επίσης ευνοϊκή συνέχεια στην αίτηση του Ηνωμένου Βασιλείου να αυξήσει το προβλεπόμενο από την παρέκκλιση όριο, διότι ο στόχος, δηλαδή να δοθεί η δυνατότητα σε μεγαλύτερο αριθμό φορολογουμένων να μπορούν να επιλέξουν την εφαρμογή απλουστευμένου καθεστώτος, ανταποκρίνεται στους όρους του άρθρου 27.

Πρόταση ΑΠΟΦΑΣΗΣ ΤΟΥ ΣΥΜΒΟΥΛΙΟΥ για την τροποποίηση των αποφάσεων 97/375/ΕΚ, 97/510/ΕΚ, 98/20/ΕΚ, 98/23/ΕΚ και 98/161/ΕΚ

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

´Εχοντας υπόψη:

τη συνθήκη για την ίδρυση της Ευρωπαϊκής Κοινότητας,

την έκτη οδηγία (77/388/ΕΟΚ) του Συμβουλίου της 17ης Μαΐου 1977 περί εναρμονίσεως των νομοθεσιών των κρατών μελών, των σχετικών με τους φόρους κύκλου εργασιών [7] - Κοινό σύστημα φόρου προστιθεμένης αξίας: ομοιόμορφη φορολογική βάση, και ιδίως το άρθρο 27,

[7] ΕΕ L 145 της 13.06.1977, σ. 1. Οδηγία που τροποποιήθηκε τελευταία από την οδηγία 99/85/ΕΚ (ΕΕ L 277 της 28.10.1999, σ. 34)

την πρόταση της Επιτροπής [8],

[8] ΕΕ C της , σ&

Εκτιμώντας τα εξής:

(1) Σύμφωνα με το άρθρο 27 παράγραφος 1 της έκτης οδηγίας ΦΠΑ, το Συμβούλιο δύναται προτάσει της Επιτροπής να επιτρέπει ομοφώνως σε κάθε κράτος μέλος τη λήψη ή παράταση ειδικών μέτρων κατά παρέκκλιση από αυτήν την οδηγία, με σκοπό την απλοποίηση της εισπράξεως του φόρου ή την αποτροπή ορισμένων περιπτώσεων φοροδιαφυγής ή φοροαποφυγής.

(2) Με συστημένες επιστολές της 11ης Νοεμβρίου 1999 προς τη Γενική Γραμματεία της Επιτροπής, η Ιρλανδία, το Βασίλειο των Κάτω Χωρών και το Ηνωμένο Βασίλειο ζήτησαν την παράταση έως τις 31 Δεκεμβρίου 2003 πολλών αδειών που είχε χορηγήσει το Συμβούλιο έως τις 31 Δεκεμβρίου 1999.

(3) Η Ιρλανδία ζήτησε παράταση της απόφασης 97/510/ΕΚ [9] που την εξουσιοδοτεί να εφαρμόσει μέτρο παρέκκλισης από το άρθρο 21 της έκτης οδηγίας, το οποίο συμβάλλει στην καταπολέμηση της φοροαποφυγής και φοροδιαφυγής στον τομέα των ακινήτων.

[9] ΕΕ L 214 της 6.8.1997, σ. 37.

(4) Το Βασίλειο των Κάτω Χωρών ζήτησε παράταση δύο αποφάσεων, συγκεκριμένα της απόφασης 98/20/ΕΚ [10], που επιτρέπει την εφαρμογή στον τομέα της κατασκευής ετοίμων ενδυμάτων, ενός καθεστώτος παράτασης για την επιχείρηση κατασκευής ενδυμάτων (κύριος εργολήπτης) της υποχρέωσης του υπεργολάβου να εξοφλήσει τον ΦΠΑ στο δημόσιο ταμείο, και της απόφασης 98/161/ΕΚ [11] που επιτρέπει την εφαρμογή ενός ειδικού καθεστώτος φορολόγησης του τομέα των μεταχειρισμένων υλικών και απορριμμάτων. Αυτά τα δύο μέτρα θα συμβάλουν στην αποτελεσματική καταπολέμηση της απάτης στους εν λόγω τομείς..

[10] ΕΕ L 8 της 14.1.1998, σ. 16.

[11] ΕΕ L 53 της 24.2.1998, σ. 19.

(5) Το Ηνωμένο Βασίλειο ζήτησε παράταση της απόφασης 98/23/ΕΚ [12] που επιτρέπει στην αρμόδια διοίκηση να προβλέπει, υπό ορισμένες προϋποθέσεις, ότι, όταν υφίστανται οικογενειακοί, νομικοί ή οικονομικοί δεσμοί μεταξύ του προσώπου που αγοράζει τα αγαθά και του προμηθευτή, ως φορολογική βάση των ενδοκοινοτικών αγορών αγαθών λαμβάνεται η κανονική αξία. Το ειδικό μέτρο αποσκοπεί στην καταπολέμηση της φοροαποφυγής και αποτελεί παρέκκλιση από το άρθρο 28 ε, παράγραφος 1 της έκτης οδηγίας.

[12] ΕΕ L 8 της 14.1.1998, σ. 24

(6) Τέλος, το Ηνωμένο Βασίλειο ζητά παράταση της απόφασης 97/375/ΕΚ [13] με την οποία επιτρέπεται στο Ηνωμένο Βασίλειο να παρατείνει την εφαρμογή ενός προαιρετικού καθεστώτος για τις επιχειρήσεις των οποίων ο κύκλος εργασιών δεν υπερβαίνει ένα καθορισμένο ανώτατο όριο, σύμφωνα με το οποίο ο φόρος εγγράφεται λογιστικά με βάση τις εκτελεσθείσες και ληφθείσες πληρωμές (cash accounting scheme). Εξάλλου, το Ηνωμένο Βασίλειο ζητά να μπορεί να αυξήσει το ποσό του ανώτατου ορίου των 400.000 λιρών στερλινών σε 600.000 λίρες στερλίνες. Η αύξηση του καθορισμένου ανώτατου ορίου για το απλουστευμένο καθεστώς και, κατά συνέπεια του μέτρου παρέκκλισης που αποτελεί αναπόσπαστο μέρος του, θα παράσχει σε περισσότερες επιχειρήσεις τη δυνατότητα να επιλέξουν αυτό το απλουστευμένο καθεστώς.

[13] ΕΕ L 158 της 17.6.1997, σ. 43.

(7) Τα νομικά και πραγματικά στοιχεία που αιτιολόγησαν την εφαρμογή των εν λόγω ειδικών μέτρων δεν έχουν μεταβληθεί και υφίστανται ακόμη.

(8) Συνεπώς, πρέπει να παραταθεί η προθεσμία των αδειών έως την 31η Δεκεμβρίου 2003 και να αυξηθεί το ανώτατο όριο που καθορίζεται στο άρθρο 1 της απόφασης 97/375/ΕΚ από 400.000 λίρες στερλίνες σε 600.000 λίρες στερλίνες.

(9) Τα εν λόγω μέτρα παρέκκλισης δεν έχουν επίπτωση επί των ιδίων πόρων των Ευρωπαϊκών Κοινοτήτων που προέρχονται από τον φόρο προστιθέμενης αξίας,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Το άρθρο 1 της απόφασης 97/375/ΕΚ αντικαθίσταται από τα εξής:

« Κατά παρέκκλιση των διατάξεων του άρθρου 17 παράγραφος 1 της οδηγίας 77/388/ΕΟΚ, επιτρέπεται στο Ηνωμένο Βασίλειο να εφαρμόσει ένα προαιρετικό μέτρο μέχρι την 31η Δεκεμβρίου 2003, βάσει του οποίου οι επιχειρήσεις των οποίων ο ετήσιος κύκλος εργασιών δεν υπερβαίνει τις 600.000 λίρες στερλίνες θα μεταθέτουν το δικαίωμα προς έκπτωση του φόρου μέχρι τη στιγμή που ο φόρος αυτός θα καταβληθεί στον προμηθευτή.»

Άρθρο 2

Στο άρθρο 1 της απόφασης 97/510/ΕΚ, η ημερομηνία της 31ης Δεκεμβρίου 1999 αντικαθίσταται από την 31η Δεκεμβρίου 2003.

Άρθρο 3

Στο άρθρο 1 της απόφασης 98/20/ΕΚ, η ημερομηνία της 31ης Δεκεμβρίου 1999 αντικαθίσταται από την 31η Δεκεμβρίου 2003.

Άρθρο 4

Στο άρθρο 1 της απόφασης 98/23/ΕΚ, η ημερομηνία της 31ης Δεκεμβρίου 1999 αντικαθίσταται από την 31η Δεκεμβρίου 2003.

Άρθρο 5

Στο άρθρο 1 της απόφασης 98/161/ΕΚ, η ημερομηνία της 31ης Δεκεμβρίου 1999 αντικαθίσταται από την 31η Δεκεμβρίου 2003.

Άρθρο 6

Η παρούσα απόφαση απευθύνεται στην Ιρλανδία, στο Βασίλειο των Κάτω Χωρών και στο Ηνωμένο Βασίλειο.

Βρυξέλλες,

Για το Συμβούλιο

Ο πρόεδρος